BBC vereer Hamilton tweede keer | Netwerk24
21 Desember 2020 10:15
Lewis Hamilton is as BBC se Sportpersoonlikheid van die Jaar bekroon. Foto: Getty Images
Lewis Hamilton is Sondag as BBC se Sportpersoonlikheid van die Jaar aangewys om die kroon te span op 'n merkwaardige jaar waarin hy vir die sewende keer as Formule 1 se wêreldkampioen bekroon is.
Die 35 jarige Brit het kompetisie van Liverpool se kaptein Jordan Henderson en die jokkie Hollie Doyle, wat onderskeidelik tweede en derde geëindig het, uitgestof vir dié titel.
Dit was ook die tweede keer wat hy een van Britse sport se grootste toekennings gewen het, nadat hy in 2014 ook vereer is.
Hamilton het sy vierde agtereenvolgende wêreldtitel vanjaar verower en daarmee ook Michael Schumacher se rekord van sewe titels geëwenaar.
Die Premierliga se kampioene, Liverpool, is as die Span van die Jaar aangewys, terwyl hul afrigter, Juergen Klopp as die Afrigter van die Jaar vereer is.
Manchester United en Engeland se voorspeler Marcus Rashford is met die Kenners se Spesiale paneel-prys huis toe vir sy veldtog om kos by skole te kry. – Reuters